Document ID: 32011R0157

REGOLAMENT TAL-KUMMISSJONI (UE) Nru 157/2011
tal-21 ta’ Frar 2011
li jemenda r-Regolament tal-Kummissjoni (KE) Nru 884/2006 li jipprovdi regoli dettaljati għall-applikazzjoni tar-Regolament tal-Kunsill (KE) Nru 1290/2005 fir-rigward tal-finanzjament tan-nefqa tal-intervent li saret fil-kuntest tal-operazzjonijet tal-ħżin pubbliku
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (1), u b’mod partikolari l-Artikolu 42 tiegħu,
Billi:
(1)
L-Artikolu 4(1)(b) tar-Regolament tal-Kummissjoni (KE) Nru 884/2006 (2) jipprovdi li l-infiq fuq l-operazzjonijiet fiżiċi marbuta max-xiri, il-bejgħ jew forom oħra ta’ trasferiment tal-prodotti huwa ffinanzjat mill-Fond Agrikolu Ewropew ta’ Garanzija (FAEG) ibbażat fuq ammonti standard u uniformi. Barra minn hekk, l-Artikolu 4(1)(c) ta’ dak ir-Regolament jipprovdi li l-infiq fuq l-operazzjonijiet fiżiċi li mhumiex neċessarjament marbuta max-xiri, il-bejgħ jew forom oħra ta’ trasferiment tal-prodotti huwa ffinanzjat mill-FAEG ibbażat fuq ammonti standard jew ammonti li mhumiex standard.
(2)
Għal raġunijiet ta’ ċarezza, jkun xieraq li fl-Artikolu 4(1) tar-Regolament (KE) Nru 884/2006 jiġi speċifikat li l-infiq iffinanzjat mill-FAEG jista’ jinkludi spejjeż li jkunu ġejjin minn trasport fl-Istat Membru jew ’il barra minnu jew minn esportazzjoni taħt ċerti kondizzjonijiet. Il-finanzjament ta’ din in-nefqa għandu jkun soġġett għal approvazzjoni skont il-proċeduri stabbiliti fl-Artikolu 195(2) tar-Regolament (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (3).
(3)
Ir-Regolament (KE) Nru 884/2006 għalhekk għandu jiġi emendat skont dan.
(4)
Il-miżuri pprovduti f’dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Fl-Artikolu 4(1) tar-Regolament (KE) Nru 884/2006, il-punt sussegwenti (ca) huwa mdaħħal wara l-punt (c):
“(ca)
L-infiq li jirriżulta mit-trasport fit-territorju tal-Istat Membru jew ’il barra minnu jew minn esportazzjoni, abbażi tal-ammonti standard jew ammonti li mhumiex standard, li għandu jiġi approvati skont il-proċedura stabbilita fl-Artikolu 195(2) tar-Regolament (KE) Nru 1234/2007.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Frar 2011.

Labels: 12
4
15
6